《次韵蔡学士梅诗》
宋代·刘子翚

梅梢破白香清切，清雨含春不成雪。
瑶池仿佛万妃游，缟裙练帨何鲜洁。
凌晨灿烂忽惊眼，客中又过嘉平月。
年年见梅非昔地，海角寻芳更愁绝。
多情欲伴晓云飞，有恨只教啼鸟说。
兵厨况是酒如渑，东阁喜听谈吐屑。
飘零使我欢意尽，山诚暮角声呜咽。
庭边一树春最晚，照影遥怜水方折。
暂忙不到今几时，南北枝头开又歇。
新辞婉媚发春妍，未害广平心似铁。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。